b'\n_START_ARTICLE_\nGymnastik- og Sv\xc3\xb8mmeforeningen Hermes\n_START_PARAGRAPH_\nGymnastik- og Sv\xc3\xb8mmeforeningen Hermes er en idr\xc3\xa6tsklub p\xc3\xa5 Frederiksberg stiftet af sergenten Paul Petersen (1845-1906) i 1874, som en af Danmarks f\xc3\xb8rste gymnastikforeninger. Hurtigt kom ogs\xc3\xa5 sv\xc3\xb8mning p\xc3\xa5 programmet. Foreningen var oprindelig kun for drenge og m\xc3\xa6nd, f\xc3\xb8rst i 1982 fik klubben pigegymnastik og siden ogs\xc3\xa5 pigesv\xc3\xb8mning p\xc3\xa5 programmet. Fra 1937 har foreningen haft tilholdssted i Hermeshallen p\xc3\xa5 Frederiksberg. _NEWLINE_Foreningen har vundet mange danske mesterskaber i gymnastik, s\xc3\xa5vel individuelt som for hold, i sv\xc3\xb8mning, udspring og vandpolo. Foreningens idr\xc3\xa6tsud\xc3\xb8vere har har ogs\xc3\xa5 deltaget i internationale konkurrencer; Edgar Aabye var 1900 med p\xc3\xa5 det dansk/svenske hold som vandt OL-guld i tovtr\xc3\xa6kning i Paris. Ludvig Dam vandt s\xc3\xb8lv i 100 meter rygcrawl ved OL 1908 i London. _NEWLINE_Klubben har sit navn efter Hermes, som er handelens/k\xc3\xb8bm\xc3\xa6ndenes og tyvenes gud i gr\xc3\xa6sk mytologi.'